HU Az Európai Unió Hivatalos Lapja C 217/2

Értesítés a Kínai Népköztársaságból származó elektronikus előtéttel egybeépített kompakt fénycsövek (CFL-i) behozatalára alkalmazandó dömpingellenes intézkedések részleges időközi felülvizsgálatának megindításáról

(2006/C 217/02)

A legutóbb a 2117/2005/EK tanácsi rendelettel (1) módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (a továbbiakban: alaprendelet) (2) 11. cikke (3) bekezdése értelmében a Bizottsághoz részleges időközi felülvizsgálat indításáért folyamodó kérelem érkezett.

1. Felülvizsgálati kérelem

A kérelmet a Community Federation of Lighting Industry of Compact Fluorescent Lamps Integrated (2 CFLI) (a továbbiakban: kérelmező) nyújtotta be.

A felülvizsgálat egyetlen exportáló termelő, a Lisheng Electronic & Lighting (Xiamen) Co., Ltd (a továbbiakban: vállalat) dömpingjének vizsgálatára korlátozódik.

2. A termék

A felülvizsgálat alatt álló termék a Kínai Népköztársaságból származó, váltakozó árammal működő, egy vagy több üvegcsőből álló elektronikus előtéttel egybeépített kompakt fénycső (ideértve a váltakozó árammal és egyenárammal egyaránt működő elektronikus előtéttel egybeépített kompakt fénycsöveket is), amelyben az összes fénytechnikai elemet és elektronikus alkatrészt a lámpaaljzathoz rögzítették vagy abba építették be, és amely jelenleg az ex 8539 31 90 KN-kód alá sorolandó (a továbbiakban: érintett termék). Ez a KN-kód csak tájékoztató jellegű.

3. Meglévő intézkedések

A jelenleg hatályos intézkedések a legutóbb a 1322/2006/EK tanácsi rendelettel (3) módosított, a Kínai Népköztársaságból származó integrált elektronikus kompakt fénycső (CFL-i) behozataláról szóló 1470/2001/EK tanácsi rendelettel (4) kivetett végleges dömpingellenes vám.

4. A felülvizsgálat indoklása

A kérelmező elégséges nyilvánvaló bizonyítékot szolgáltatott arról, hogy az intézkedések bevezetésének alapját képező, dömpinggel kapcsolatos körülmények megváltoztak, és hogy ezek a változások tartósak.

A vállalat tekintetében megfogalmazott állítólagos növekvő dömping alapja a számtanilag képzett rendes érték és a Közösségben értékesített érintett termék exportárainak összehasonlítása.

Az ily módon kiszámított dömpingkülönbözet jóval magasabb lenne, mint a meglévő vámtételt eredményező, korábbi vizsgálatokban kimutatott dömping. Ezért az intézkedések további alkalmazása a jelenlegi szinten nem elegendő a dömping ellensúlyozására.

5. Eljárás a dömping meghatározására

Miután a tanácsadó bizottsággal folytatott konzultációt követően megállapította, hogy elegendő bizonyíték áll rendelkezésre a Lisheng Electronic & Lighting (Xiamen) Co., Ltd-re vonatkozóan a dömpinggel kapcsolatos szempontokra korlátozódó részleges időközi felülvizsgálat kezdeményezéséhez, a Bizottság az alaprendelet 11. cikkének (3) bekezdése értelmében ezennel felülvizsgálatot kezdeményez.

A vizsgálat megállapítja, hogy a fent említett vállalatot illetően szükséges-e a fennálló intézkedések folytatása, megszüntetése vagy módosítása.

a) Kérdőívek

A vizsgálathoz szükségesnek ítélt információk beszerzése érdekében a Bizottság kérdőíveket küld ki a vállalatnak és a Kínai Népköztársaság hatóságainak. Az információknak és az azokat alátámasztó bizonyítékoknak a 6. pont a) alpontjában meghatározott határidőn belül be kell érkezniük a Bizottsághoz.

b) Információgyűjtés és meghallgatások

A Bizottság felkéri az érdekelt feleket, ismertessék álláspontjukat, a kérdőívre adott válaszokon kívül közöljenek további információkat, és állításaikat bizonyítékokkal támasszák alá. Az információknak és az azokat alátámasztó bizonyítékoknak a 6. pont a) alpontjában meghatározott határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket, amennyiben azok olyan kérelmet nyújtanak be, mely bizonyítja, hogy különös okuk van a meghallgatásra. E kérelmet a 6. pont b) alpontjában meghatározott határidőn belül kell benyújtani.

c) Piacgazdasági státusz

Ha a Lisheng Electronic & Lighting (Xiamen) Co., Ltd az állítja, és megfelelő bizonyítékot szolgáltat arra vonatkozólag, hogy piacgazdasági körülmények alapján működik, azaz megfelel az alaprendelet 2. cikke (7) bekezdésének c) pontjában foglalt követelményeknek, a rendes értéket az alaprendelet 2. cikke (7) bekezdésének b) pontja alapján fogják megállapítani. Ha a Lisheng Electronic & Lighting (Xiamen) Co., Ltd megfelelően alátámasztott kérelmet kíván benyújtani, ezt a 6. pont d) alpontjában meghatározott különleges határidőn belül kell megtennie. A Bizottság a kérelemhez formanyomtatványt küld a Lisheng Electronic & Lighting (Xiamen) Co., Ltd-nek.

d) A piacgazdaságú ország kiválasztása

Amennyiben a Lisheng Electronic & Lighting (Xiamen) Co., Ltd-nek nem adják meg a piacgazdasági körülmények között működő vállalat státuszát, de az megfelel az alaprendelet 9. cikke (5) bekezdésével összhangban bevezetett egyedi vám kivetése feltételeinek, az alaprendelet 2. cikke (7) bekezdése a) pontjának megfelelően a Kínai Népköztársaságra vonatkozó rendes érték megállapítására egy megfelelő piacgazdasági berendezkedésű országot választanak. A Bizottság azt tervezi, hogy az érintett termék Kínai Népköztársaságból történő behozatalára vonatkozó intézkedések meghozatalához vezető vizsgálathoz hasonlóan ismét Mexikót jelöli ki e célra. Az érdekelt feleket felkérik arra, hogy ezen értesítés 6. bekezdése b) pontjában meghatározott határidőn belül véleményezzék a fenti választás helytállóságát.

Továbbá amennyiben a Lisheng Electronic & Lighting (Xiamen) Co., Ltd-nek megadják a piacgazdasági körülmények között működő társaság státuszát, a Bizottság szükség esetén egy megfelelő piacgazdasági berendezkedésű országban megállapított rendes értékre vonatkozó ténymegállapításokat is felhasználhat, például abból a célból, hogy helyettesítsen bármely olyan megalapozatlan költség- vagy árelemet a Kínai Népköztársaságban, amelyek szükségesek a rendes érték megállapításához, amennyiben a Kínai Népköztársaságban a megbízható, kért adatok nem állnak rendelkezésre. A Bizottság azt tervezi, hogy Mexikót jelöli ki erre a célra.

6. Határidők

a) A felek számára jelentkezésre, kérdőívre adott válaszok benyújtására, egyéb információk közlésére

Eltérő rendelkezés hiányában 40 napon belül azt követően, hogy ez az értesítés az Európai Unió Hivatalos Lapjában megjelenik, az érdekelt feleknek fel kell venniük a kapcsolatot a Bizottsággal, elő kell terjeszteniük álláspontjukat, továbbá a Bizottság rendelkezésére kell bocsátaniuk a kitöltött kérdőíveket és a birtokukban lévő egyéb információkat annak érdekében, hogy állításaikat figyelembe lehessen venni. Felhívjuk a felek figyelmét, hogy az alaprendeletben ismertetett eljárási jogok gyakorlására többnyire csak akkor nyílik mód, ha a jelzett határidőn belül felveszik a kapcsolatot a Bizottsággal.

b) Meghallgatások

Az említett 40 napos határidőn belül az érdekelt felek bizottsági meghallgatást is kérelmezhetnek.

c) A piacgazdaságú ország kiválasztására vonatkozó egyedi határidő

Az 5. pont d) alpontjában említettek értelmében Mexikó az a piacgazdasággal rendelkező ország, melynek segítségével a tervek szerint sor kerül a rendes érték megállapítására a Kínai Népköztársaság vonatkozásában; elképzelhető, hogy a vizsgálatban részt vevő felek Mexikó alkalmasságával kapcsolatban észrevételeket kívánnak tenni. Az észrevételeknek az ezen értesítés Európai Unió Hivatalos Lapjában való közzétételét követő 10 napon belül meg kell érkezniük a Bizottsághoz.

d) A piacgazdasági státusz és/vagy az egyéni elbírálás iránti kérelmek benyújtására vonatkozó egyedi határidő

A kellően indokolt, piacgazdasági státusz (az 5. pont c) alpontjában említetteknek megfelelően) és/vagy egyéni elbírálás iránti igényeknek – az alaprendelet 9. cikke (5) bekezdése alapján – az ezen értesítés Európai Unió Hivatalos Lapjában való közzétételét követő 21 napon belül be kell érkezniük a Bizottsághoz.

7. Írásbeli beadványok, kérdőívekre adott válaszok, levelezés

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formátumban), melyen fel kell tüntetniük nevüket, címüket, e-mail címüket, telefon-, fax- és/vagy telexszámukat. Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőívekre adott válaszokat és a leveleket – „Limited” (korlátozott hozzáférés) (5) jelöléssel kell ellátni; az alaprendelet 19. cikke (2) bekezdésének megfelelően ezekhez nem bizalmas jellegű változatot is mellékelni kell, amelyet „FOR INSPECTION BY INTERESTED PARTIES” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax: (32-2) 295 65 05

8. Az együttműködés megtagadása

Azokban az esetekben, ha az érdekelt felek bármelyike megtagadja a szükséges információkhoz való hozzáférést, vagy azokat nem bocsátja rendelkezésre a megszabott határidőn belül, illetve ha a vizsgálatot jelentősen hátráltatja, a rendelkezésre álló tények alapján megerősítő vagy nemleges ténymegállapítások tehetők az alaprendelet 18. cikkével összhangban.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és – az alaprendelet 18. cikkének megfelelően – a rendelkezésre álló tényeket kell felhasználni. Ha az egyik érdekelt fél nem, vagy csak részben működik együtt, és a rendelkezésre álló tényeket felhasználják a vizsgálatban, előfordulhat, hogy az eredmény kevésbé lesz számára kedvező, mintha együttműködött volna.

9. A vizsgálat ütemterve

Az alaprendelet 11. cikkének (5) bekezdése értelmében a vizsgálatot 15 hónapon belül le kell zárni azt követően, hogy ezt az értesítést az Európai Unió Hivatalos Lapjában közzéteszik.

(1) HL L 340., 2005.12.23., 17. o.

(2) HL L 56., 1996.3.6., 1. o.

(3) HL L 244., 2006.9.7., 1. o.

(4) HL L 195., 2001.7.19., 8. o.

(5) Ez azt jelenti, hogy a dokumentum csak belső használatra szolgál. A dokumentum az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikkének megfelelő védelem alatt áll. Az alaprendelet 19. cikke és az 1994. évi GATT VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül.